(радња се дешава у домаћиновој кући)

ДЕТЕ(диже чашу): Дижем ову чашу у знак добродошлице вама драги гости, родитељи, учитељи и другови. Желимо да вам кроз ово дружење прикажемо све оно што смо научили у народној традицији о нашим обичајима, песмама, играма, инструментима и народним ношњама.  
ДЕТЕ: Наши преци су некада живели без многих савремених техничких уређаја, али њихово детињство и младост били су много лепши и богатији пријатељством и дружењем. Кроз причу, песму и игру дочараћемо како је некада било.  
ДЕТЕ: У временима без струје, без телевизије, без компјутера настајале су народне песме и приче, легенде и митови, настајале су пословице, загонетке и питалице као највећи бисери народног ума.  
ДЕТЕ: Добро вече домаћине!  
ДОМАЋИН: Добро вече драги гости! Добро дошли у ову домаћинску и гостопримљиву кућу! Седите, да се мало почастимо и забавимо.  
ДОМАЋИЦА (гости седају, а домаћица служи пиће): Извол’те, извол’те, седите!  
ДЕТЕ: Е,па домаћине, ‘ајд живели, да смо сви здрави и весели. (прекрсти се и попи пиће)  
ДЕТЕ: Домаћице, како  је добар овај клакер, баш ми одговара! Где си га купила?  
ДОМАЋИЦА: Пре неки дан је био вашар доле у вароши. Тамо сам га купила.  
ДЕЦА (три ученика првог разреда седе на ћилиму и играју се старе игре: купа од ораха): Шта је то клакер?  
ДЕТЕ: Клакер је безалкохолно, бистро, освежавајуће пиће које се састоји од воде, шећера. Газирано је и има укус који подсећа на јагоду, вишњу или неко друго воће. Узми пробај!  
(девојчице у рукама имају вез, игле, а дечаци седају и почињу да круне кукуруз, неко прави свиралу)  
ДОМАЋИН: Узмите сувог меса, сира, кајмака и погаче јер у нашем народу се каже да у јелу нема зла дела.  
ДОМАЋИЦА: Једите, једите јер за човека се каже какав је на јелу такав је и на делу.  
ДЕТЕ: Хвала, хвала домаћице, здравом човеку и сув хлеб је сладак, а и здравље на уста улази.  
ДЕТЕ: Девојке приђите и оставите предива, јер не ваља за совром да се преде јер би вам се срећа запрела.  
ДЕТЕ: Кажу ваља на Божић да се прво омрси женско да би се јагањци лако задојили , а не ваља до Ђурђевдана јести месо јагњеће зарад здравља и напретка стоке.  
ДЕТЕ: Децо, не ваља газити мрве од хлеба неће жито родити.  
ДЕТЕ: Кад смо већ код жита ове године је велика суша и требамо позвати додоле.  
ДЕЦА (први разред): Шта су то додоле?  
ДЕТЕ: Додоле су босоноге девојке које својим песмама призивају кишу.  
(излазе додоле и певају „Ми идемо преко поља“)  
(гости зевају, а домаћин говори)  
ДОМАЋИН: Шта је, уморни сте од лењости! Не протежите се! ‘Ајте момци и девојке на ноге лагане једно коло заиграјмо.  
(играчи играју коло Ја посејах лубенице ), сви седају и служи се јело и пиће.  
ДЕТЕ: Наши стари су волели да играју. Умели су често да заиграју у отвореном колу, затвореном колу мешовитом  и  немом колу.  
ДЕТЕ: А на свадбама се играло девојачко коло, кумово коло, младино коло, а волели су да играју Моравац, Шетњу, Србијанку...  
ДЕТЕ: Домаћице, где ти је ћерка Ката?  
ДОМАЋИЦА: Спрема се за игранку. Катооо!  
КАТА: Спремила сам се за игранку, обукла сам народну ношњу (описује је).  
Наилази момак МИТА  и пева јој „Ајде Като, ајде злато”.  
ДЕТЕ: Може  да јој пева и ову (запева) „У ливади под јасеном“ (сви певају). (Мита и Маја одлазе)  
ДЕТЕ: А шта ти то радиш цело вече?  
ДЕТЕ: Правим свирајку.  
ДЕЦА (први разред): Од чега правиш свирајку?  
ДЕТЕ: Свирајку правим од шљивовог дрвета, има шест рупица а горе зарезани писак. Обично је сви чобани носе за појасом.  
ДЕТЕ: Поред ње чобани су користили  и двојнице. И они су дувачки инструменти и имају зарезани писак.  
ДОМАЋИН: Лепа су некад била чобанска јутра у нашим селима. Чељад журе да заврше све послове у кући да би се што пре изашло на пашу, а тамо је  пред њима цели дуги дан.  
ДОМАЋИЦА: Чобани се окупљају дозивајући једни друге песмом и свирком фрула. У подне кад се стока одмара окупе се негде у хладу, поставе сир, печен кромпир и погачу, ручају,  а после играју чобанске игре, клис, попић, жмурке и многе друге. А у сумрак се надмећу у свирању  фрула и певању.  
Сва деца певају песму „Чобан тера овчице“.  
ДЕТЕ: Наши стари свирали су још и на гајдама, хармоници, дудуцима, гуслама...  
ДЕТЕ: У прошлим временима људи су живели са осећањем заједништва, поштовања и љубави па су та искуства претворили у мудрост. О заједничком животу настале су многе поуке, пословице и приче.  
ДЕТЕ: Тешко другу без друга и славују без луга.  
ДЕТЕ: Дрво се на дрво наслања а човек на човека.  
ДЕТЕ: Јачи су двојица него сам Радојица.  
ДЕТЕ: Један прут је лако сломити, а пруће.  
СВИ: ТЕШКО.  
ДОМАЋИЦА: Коловођо, дико наша, оком трени, колом крени.  
Играју Шетњу.  
ДЕТЕ: Здраво да сте гости нам драги,  
Све вам добро и весело било,  
Ви нам срећу и благодет донели,  
Ми вам знање даривали,  
У џеповима кованице и парице имали,  
У књижицама ми вам петице доносили.  
Нека су вам сви у кући здрави и чили,  
Много љета срећни били!  
СВИ: ЖИВЕЛИ!!!!!!

Аутори: Јованка Игњатовић, Јелена Карајовић и Тања Варјачић